Diari Oficial de la Generalitat Valenciana


Sumari del DOGV 5264, del 23-05-2006 (2006/6044)

DECRET 69/2006, de 19 de maig, del Consell, pel qual es crea el Comité Valencià de Control d'Organismes Modificats Genèticament.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/05/19/69/dof/vci/html**

### Dades del document

Número de DOGV
:   5264

Data del DOGV
:   23-05-2006

Secció del DOGV
:   I. DISPOSICIONS GENERALS

Número del document
:   2006/6044


Data del document
:   19-05-2006

Organisme emissor
:   Conselleria de Justícia, Interior i Administració Pública

Tipus de document
:   Decret

Descriptors 

:   * nutrició
    * investigació aplicada
    * salut pública
    * genètica
    * política de medi ambient
    * consum
    * legislació
    * organització administrativa
    * producte agrícola
    * control sanitari

DECRET 69/2006, de 19 de maig, del Consell, pel qual es crea el Comité Valencià de Control d'Organismes Modificats Genèticament. [2006/X6044]  
La Llei 15/1994, de 3 de juny, va establir el règim jurídic de la utilització confinada, alliberament voluntari i comercialització d'organismes modificats genèticament, a fi de prevenir els riscs per a la salut humana i per al medi ambient.  
La Llei 9/2003, de 25 d'abril, per la qual s'estableix el règim jurídic de la utilització confinada, alliberament voluntari i comercialització d'organismes modificats genèticament, va derogar l'anterior, a fi d'incorporar al nostre ordenament normes substantives de la Directiva 98/81/CE, del Consell, de 26 d'octubre, i la Directiva 2001/18/CE, del Parlament Europeu i del Consell, de 12 de març. El desenrotllament reglamentari de la vigent Llei 9/2003 es conté en el Reial Decret 178/2004, de 30 de gener. Tot això constitueix la normativa bàsica aplicable a la matèria.  
Correspon a les Comunitats Autònomes exercir les competències assenyalades en la Llei 9/2003, de 25 d'abril, en relació amb la utilització confinada d'organismes modificats genèticament i atorgar les autoritzacions per a l'alliberament voluntari amb fins d'investigació i desenrotllament i qualsevol altre fi distint de la comercialització, llevat dels casos reservats en la llei com a competència de l'administració general de l'Estat. A més, correspon a les Comunitats Autònomes la vigilància i el control d'estes activitats, així com la imposició de les sancions que es deriven de les infraccions comeses en la seua realització, amb les excepcions que estableix la mateixa llei.   
Cal designar, en conseqüència, els òrgans de l'administració de la Generalitat que han d'exercir les facultats que li atribueix la Llei 9/2003, de 25 d'abril. En este sentit, es considera necessari i oportú designar, per a exercir eixes facultats, la conselleria amb competències en matèria d'agricultura, així com crear per a determinades funcions el Comité Valencià de Control d'Organismes Modificats Genèticament, adscrit a la indicada conselleria competent en matèria d'agricultura, i en el qual estiguen presents, a més del representant d'eixa conselleria, representants de les conselleries amb atribucions en matèria de seguretat pública, investigació, indústria, sanitat i medi ambient, la qual cosa garantirà que les autoritzacions que es concedeixen per desenrotllar les activitats recollides en la Llei 9/2003, de 25 d'abril, s'atorguen amb plena compatibilitat a la protecció del medi ambient, la salut i la seguretat de les persones, les exigències del mercat agrari i la promoció industrial, a través de mètodes d'investigació adequats.  
D'altra banda, el present decret es dicta fent ús de les següents competències, atorgades per l'Estatut d'Autonomia de la Comunitat Valenciana: en l'article 49.1.1ª, en matèria d'organització de les institucions d'autogovern, en els articles 54 i 49.1.11ª en matèria de sanitat i higiene, respectivament, en l'article 50.6 en matèria de medi ambient i en l'article 49.3.3ª en matèria d'agricultura.  
Per tot això, a proposta dels consellers d'Agricultura, Pesca i Alimentació, de Justícia, Interior i Administracions Públiques, d'Empresa, Universitat i Ciència, de Sanitat, i de Territori i Habitatge, conforme amb el Consell Jurídic Consultiu de la Comunitat Valenciana i després de la deliberació prèvia del Consell, en la reunió del dia 19 de maig de 2006,  
DECRETE  
Article 1. Objecte  
Este decret té per objecte establir la regulació dels òrgans competents per a atorgar les autoritzacions d'utilització confinada i d'alliberament voluntari d'organismes genèticament modificats en tot allò que és competència de l'administració de la Generalitat, tal com preveu la Llei 9/2003, de 25 d'abril, que estableix el règim jurídic de la utilització confinada, alliberament voluntari i comercialització d'organismes modificats genèticament.  
Article 2. Òrgans competents   
L'exercici de les atribucions a què fa referència l'article anterior correspon a la Conselleria amb competències en matèria d'agricultura, sense perjudici de les que l'article 4 de este decret atribueix al Comité Valencià de Control d'Organismes Modificats Genèticament i de les que específicament corresponen a altres conselleries per raó de la matèria.  
Article 3. Comité Valencià de Control d'Organismes Modificats Genèticament  
Es crea el Comité Valencià de Control d'Organismes Modificats Genèticament, adscrit a la Conselleria competent en matèria d'agricultura, pesca i alimentació, i en el qual estaran presents, a més del representant d'eixa Conselleria, representants de les conselleries amb atribucions en matèria de seguretat pública, investigació, indústria, sanitat i medi ambient. Tindrà la següent composició:   
a) President: el titular de la secretaria autonòmica competent en matèria d'agricultura.   
b) Vocals: els titulars dels centres directius competents en les següents matèries:  
. Política interior.  
. Consum.  
. Investigació tecnològica.  
. Investigació, desenrotllament i innovació agropecuària.  
. Alimentació.  
. Salut pública.  
. Gestió del medi natural.  
c) Actuarà com a secretari, amb veu però sense vot, un funcionari de la Conselleria amb competències en matèria d'agricultura.  
Article 4. Règim jurídic i funcions del Comité Valencià de Control d'Organismes Modificats Genèticament  
1. El funcionament del Comité Valencià de Control d'Organismes Modificats Genèticament, com a òrgan col·legiat, es regirà pel que s'ha establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i exercirà, de conformitat amb el que s'ha previst en la Llei 9/2003, de 25 d'abril, les següents funcions:   
a) Rebre les comunicacions i atorgar les autoritzacions corresponents relatives a les activitats per a la utilització confinada dels organismes modificats genèticament.  
b) Atorgar les autoritzacions per a l'alliberament voluntari amb fins d'investigació i desenrotllament i qualsevol altre distint del de la comercialització.  
c) Planificar i coordinar les actuacions de vigilància i control de les activitats regulades en l'esmentada llei, amb les excepcions s'hi assenyalen.   
2. El Comité sol·licitarà, preceptivament, informe de la Comissió Nacional de Bioseguretat, d'acord amb el que preveu la normativa estatal aplicable, sense perjudici de la resta d'informes que potestativament sol·licite.  
3. El Comité podrà estar assistit per una comissió assessora que, amb caràcter eminentment tecnicocientífic, tindrà com a funció assessorar-lo en l'avaluació i el seguiment de les activitats a què fa referència el present decret i en els altres assumptes que l'esmentat òrgan li sol·licite.  
Article 5. Sol·licituds   
Les comunicacions i sol·licituds d'autorització relatives a les activitats a què fa referència el present decret es dirigiran al president del Comité Valencià de Control d'Organismes Modificats Genèticament i es presentaran en el registre de la Conselleria amb competències en matèria d'agricultura o en qualsevol dels llocs assenyalats en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
Article 6. Resolució de les autoritzacions  
És competència del Comité Valencià de Control d'Organismes Modificats Genèticament dictar les resolucions de concessió o denegació de les autoritzacions. Estes resolucions posaran fi a la via administrativa i hauran de ser adoptades i notificades en el termini màxim de tres mesos.  
La falta de resolució expressa produirà efectes desestimatoris, de conformitat amb el que s'ha establit en la disposició addicional quarta de la Llei 9/2003, de 25 d'abril.  
DISPOSICIONS FINALS  
Primera. Desenrotllament  
Es faculta els titulars de les conselleries d'Agricultura, Pesca i Alimentació, de Justícia, Interior i Administracions Públiques, d'Empresa, Universitat i Ciència, de Sanitat, i de Territori i Habitatge per a dictar, en els respectius àmbits de competències, totes les disposicions que calguen per a l'aplicació i el desplegament del que s'ha establit en el present decret.   
Segona. Entrada en vigor  
Este decret entrarà en vigor l'endemà de la publicació en el Diari Oficial de la Generalitat.  
València, 19 de maig de 2006  
El president de la Generalitat,  
FRANCISCO CAMPS ORTIZ  
El conseller d'Empresa, Universitat i Ciència,  
JUSTO NIETO NIETO  
El conseller de Justícia, Interior i Administracions Públiques,  
MIGUEL PERALTA VIÑES  
El conseller de Sanitat,  
VICENTE RAMBLA MOMPLET  
El conseller d'Agricultura, Pesca i Alimentació,  
JUAN GABRIEL COTINO FERRER  
El conseller de Territori i Habitatge,  
RAFAEL BLASCO CASTANY


Còpia Permalink ELI